פירוש נוסף ערך זה עוסק בשירות אינטרנט. אם התכוונתם לרמקול שנועד לייצר צלילים בתחום התדרים הגבוהים, ראו טוויטר (רמקול).

סמלילה של טוויטר משנת 2012 ועד מיתוגה מחדש ב-2023
**X** (נהגה **אקס**), בעבר **טוויטר** (באנגלית: Twitter), היא רשת חברתית מקוונת המאפשרת פרסום מסרים קצרים ("מיקרו-בלוגינג") של עד 280 תווים למשתמשים רגילים ו-4,000 תווים למשתמשים עם מנוי "X Premium". הרשת נוסדה במרץ 2006 על ידי ג'ק דורסי, סטודנט באוניברסיטת קורנל ששימש כחבר מועצת המנהלים וכמנכ"ל עד 29 בנובמבר 2021, אוון ויליאמס שכיהן בעבר כמנכ"ל, וביז סטון ששימש כמנהל העיצוב של החברה. באוקטובר 2022 נרכשה על ידי אילון מאסק תמורת 44 מיליארד דולר. באפריל 2023 מוזגה החברה Twitter Inc. שהייתה הבעלים של האפליקציה, לתוך תאגיד אקס, חברת בת של X Holdings Corp שבבעלות מאסק. ב-23 ביולי 2023 הכריז אילון מאסק על מיתוג מחדש של האתר תחת השם "X".

בסיס הממשק נלקח מרעיון שליחת מסרונים בין טלפונים ניידים (SMS), ולכן כונה ה"סמס של האינטרנט". במבנה הבסיסי של טוויטר לכל משתמש יש פרופיל אישי בו הוא מפרסם מסרים, אותם יכולים לקרוא עוקביו. הבחירה אחרי מי לעקוב לא מצריכה את אישורו של הנעקב, אלא אם הגדיר את חשבונו כ"פרטי". את ההודעות ברשת, המכונות ציוצים, ניתן לקבל באתר החברה, דרך מסרונים לטלפון נייד או אפליקציות המשתמשות ב-API המאפשר שימוש מלא בכל תכונות השירות, ללא צורך בגלישה לאתר האינטרנט של החברה. פעילות הליבה של הפלטפורמה היא פרסומית, בהתבסס על מידע הנאסף על המשתמשים.

עד שנת 2012 למעלה ממאה מיליון משתמשים פרסמו 340 מיליון ציוצים ביום, והשירות טיפל בממוצע ב-1.6 מיליארד שאילתות חיפוש ביום. בשנת 2013, טוויטר היה אחד מעשרת האתרים הפופולריים ביותר.
נכון ליולי 2023 היו לטוויטר כ-541 מיליון משתמשים פעילים חודשיים.

היסטוריה
--------

ב-21 במרץ 2006, בשעה 09:50, ביצע ג'ק דורסי את הציוץ הראשון של טוויטר. דורסי הציג את רעיונו בפני מועצת המנהלים של חברת "Odeo Podcasting" ככלי אשר מאפשר למשתמש בודד לתקשר עם קבוצה קטנה באמצעות SMS. התומכים ברעיון השתמשו בפיתוח ככלי פנימי של חברת "Odeo" שאפשר לה להעביר מסרים בין עובדיה. בכל אותה העת עבר הממשק כמה שדרוגים ופיתוחים נוספים על ידי מייסדיו: ג'ק דורסי, נוח גלאס, אוון ויליאמס וביז סטון. ב-15 ביולי 2006 הוצג הממשק לציבור באופן מלא. אולם רק בשנת 2007 השיגה טוויטר חשיפה רחבה, בזכות פסטיבל SXSW. במהלך הפסטיבל מוקמו מסכים שהציגו את הציוצים של המשתמשים בפסטיבל. המהלך זכה לאהדת המשתתפים ובלוגרים רבים שנכחו באירוע, ובעקבות כך גדל השימוש בטוויטר מממוצע יומי של 20 אלף ציוצים לכ־60 אלף. עד 2013 הפכה טוויטר לרשת החברתית המקוונת השנייה בגודלה, אחרי פייסבוק. עד יוני 2015 היו בטוויטר כ-302 מיליון משתמשים פעילים ברמה החודשית, וממוצע ציוצים יומי של כ-500 מיליון.

טוויטר החזיקה באפליקציית הסרטונים הקצרים Vine. באוקטובר 2016 הודיעה החברה על סגירת השירות. בספטמבר 2017 הכפילה החברה את מספר התווים המרבי לציוץ ל-280 (במקום 140 תווים עד למועד זה).

בתחילת 2021, הודיעה כי בהמשך השנה תשיק פיצ'ר (אנ') חדש בשם "super follow", שתאפשר למשתמשים לגבות תשלום מעוקבים עבור גישה לתוכן אקסקלוסיבי.

ב-29 בנובמבר 2021 ג'ק דורסי סיים את תפקידו כמנכ"ל, והוחלף במנהל הטכנולוגיות הראשי של החברה, פראג אגרוואל (אנ'). דורסי המשיך לכהן במועצת המנהלים עד 2022. בנוסף, ברט טיילור (אנ') מונה להיות יושב ראש מועצת המנהלים במקום פטריק פיצ'ט (אנ').

עד 2009 גייסה טוויטר כ־57 מיליון דולר מקרנות הון סיכון בשלושה סיבובי גיוס. בנובמבר 2013 יצאה החברה בהנפקה ראשונה, שבה גייסה מהציבור 1.82 מיליארד דולר, לפי שווי שוק של 14.2 מיליארד דולר.

### אילון מאסק

ב-4 באפריל 2022, רכש אילון מאסק 9.2% ממניות מהחברה, והיה לבעל המניות הגדול בחברה. מספר ימים לאחר מכן הציע לרכוש את יתר המניות ב-42 מיליארד דולר. הוא אמר שאם תהיה בידיו, הוא יהפוך אותה ל"מרחב אישי וידידותי, בו לכל אחד יש את חופש הדעה", ויקל בענישת המשתמשים העוברים על כלליה. למשל, ימיר את עונש ההשעיה לצמיתות ב"פסק זמן". מנכ"ל החברה באותה תקופה, פראג אגרוואל, נמנע מלהענות להצעה ובדירקטוריון החברה דובר על כוונה לביצוע פעולת מנע המכונה גלולת רעל. לבסוף, ב-25 באפריל, אישרה הנהלת טוויטר את הצעת הרכש בסכום של 44 מיליארד דולר. אולם ב-10 ביולי הודיע מאסק על ביטול העסקה, אך חזר בו מאוחר יותר וב-27 באוקטובר השלים את הרכישה. מיד לאחר מכן פיטר מאסק את צוות ההנהלה ופיזר את הדירקטוריון. מאסק הודיע שכחצי מכוח העבודה בטוויטר יפוטר, ומהחצי השני הוא דורש לחזור לעבוד מהמשרד. חלקם אף נתבקשו לחזור כי פוטרו "בטעות". על רקע השינויים שמאסק יצר בפעילות ותדמית הפלטפורמה, הדליפו עובדים לתקשורת מידע פנימי לפיו הכנסות טוויטר מפרסום ירדו בסוף השנה בכ־40% ושלמעלה מ־500 מבין המפרסמים הגדולים ביותר של הפלטפורמה הקפיאו את הפרסום הממומן שלהם בה.

מודל עסקי
---------

בשנת 2009 הכריז מייסד טוויטר שהפלטפורמה לא תשלב פרסומות, ותסתמך על הכנסות ממכירת יישומים ללקוחות מסחריים. עם זאת, החל מ-2010 מסתמכת טוויטר גם על הכנסות מפרסומות, שמופיעות בצורה של ציוצים מקודמים והחל מ-2021 גם בין תגובות לציוצים.

חברות משתמשות בטוויטר כדי לקדם את תוכניהן או לחלופין, משתמשות בתוכן של הגולשים כדי לקדם את השירות אותו הן מציעות. לדוגמה, מנועי החיפוש גוגל ובינג משלמים לטוויטר כדי לכלול את העדכונים של משתמשים בחיפושים מידיים. אם נושא החיפוש מופיע בטוויטר, לעיתים העדכונים שלו יופיעו במנוע החיפוש ואף יתעדכנו בזמן אמת.

בנוסף, חברות מפרסמות תכנים שיווקיים או מקצועיים בטוויטר, ויכולות גם לפרסם את עצמן בעזרת ציוצים מקודמים. ציוצים אלה נרכשים על ידי מפרסמים שרוצים להגיע לקהל משתמשים רחב יותר מאשר קהל העוקבים הקיים שלהם. הציוצים מסומנים כמקודמים כאשר המפרסם משלם עבורם, לצד הציוץ מצוין כי הוא מקודם ועל ידי מי. בכל היבט אחר, הם חלק אינטגרלי מטוויטר ומתפקדים בדיוק כמו ציוצים רגילים: ניתן להגיב אליהם, לצייצם מחדש ולסמנם כמועדפים. הציוצים המקודמים מופיעים בראש תוצאות החיפוש בטוויטר, אם נעשה חיפוש הרלוונטי לנושא הציוץ.

בנוסף, חברות יכולות לשלם עבור טרנדים מקודמים שיופיעו ברשימת "הנושאים החמים" בעמוד הראשי, כלומר נושא זה יהיה חשוף לכל המשתמשים בטוויטר. ברשימת "הנושאים החמים" בעמוד הראשי, כשלצידו רשום שמדובר בנושא מקודם.

כמו כן, חברות יכולות לשלם לטוויטר כדי לקדם את החשבון שלהן בפני עוקבים חדשים. טוויטר מציע את החברות למשתמשים, והחברות משלמות לפי כל עוקב חדש שהן מרוויחות דרך הקידום. קידום החברות דרך ציוצים או נושאים ממומנים תופס את מקומן של הפרסומות. על אף שניתן לטעון שאלו למעשה פרסומות, הן מותאמות לממשק ולא אמורות להפריע להתנהלות השוטפת בו.

### טוויטר בלו

ביוני 2021 השיקה החברה מסלול מנויים בתשלום בשם "טוויטר בלו" (Twitter Blue; מילולית: טוויטר כחול), שיועד בתחילה לאנשים שעושים שימוש רב מאוד בפלטפורמה. השירות הושק בתחילה באופן מוגבל, רק בקנדה ובאוסטרליה, מתוך כוונה לשפרו ולהציעו לשאר השווקים בהמשך. תמורת תשלום חודשי של 3.49 דולר קנדי או 4.49 דולר אוסטרלי המנויים שנרשמו לשירות קיבלו פיצ'רים שלא היו זמינים למשתמשים אחרים, כגון ספריות "מועדפים", אפשרות "undo" (ביטול שליחה של ציוץ עד 30 שניות אחרי פרסומו) ואפשרות בחירה ב"מצב קריאה".

לאחר רכישת הפלטפורמה בידי אילון מאסק החייתה טוויטר את "טוויטר בלו" והרחיבה את השירותים המוצעים במסגרתו, בין השאר מתוך הבנה שקיימת ירידה ברווחים מפרסומות. משתמשים שרכשו מנוי טוויטר בלו יכולים לקבל שירותים ופיצ'רים שונים שלא זמינים למשתמשים רגילים, כגון תג זיהוי כחול – שבעבר היה שמור בעיקר למשתמשים מפורסמים – אפשרות לכתוב ציוצים עם עד 4,000 תווים במקום 280, אפשרות לערוך ציוצים עד שעה לאחר פרסומם וגישה למערך תמיכה טכנית.

חלק מהשינויים שהנהיג מאסק, ובעיקר הפיכת התג של משתמש מזוהה לשירות בתשלום הזמין לכולם, עוררו מחלוקת רבה. זמן קצר לאחר השקת שירות זה התברר שהוא מאפשר למשתמשים "מזוהים" כביכול להתחזות לחשבונות של דמויות מוכרות או חברות. ב-14 בנובמבר 2022, חשבון "מזוהה" שהתחזה לחשבון רשמי של חברת אלי לילי, אחד היצרנים הגדולים ביותר של אינסולין, פרסם ציוץ לפיו אינסולין יסופק מעתה בחינם. הוערך שהציוץ גרם לירידה זמנית של כ-15 מיליארד דולר בשווי החברה. בעקבות האירוע והביקורת, בנובמבר 2022 הפרידה טוויטר בין התגים המזהים של חברות, גופי ממשל, ומשתמשים פרטיים, שקיבלו תגים בצבע זהב, אפור וכחול בהתאמה.

### מנוי חודשי בתשלום

בספטמבר 2023 הודיע מאסק כי הוא שוקל לגבות תשלום חודשי מכל משתמשי הפלטפורמה.

מיתוג
-----

סמל המותג הראשון היה שם המותג "טוויטר" מתחילתו בשנת 2006 ולצידו תמונת ציפור שנמצאה ברחבי הרשת ולימים הסתבר שעיצב אותה סימון אוקסלי. בשנת 2009, עיצבו המייסד ביז סטון והמעצב פיליפ פזוקו סמל מאויר בדמות ציפור שכונה בחיבה "לארי הציפור" על שם לארי בירד. הסמל עוצב מחדש בשנת 2010 כך שיראה שטוח ובשנת 2012 נצבע בכחול בדומה לציפור קיכלי הרים כחול.
ב-23 ביולי 2023 הכריז הבעלים אילון מאסק על מיתוג מחדש של האתר תחת השם "X", מה שכלל שינוי של שם ולוגו האתר. השינוי בוצע כחלק מהפלטפורמה העתידית של חברת X corp של מאסק, פלטפורמת-על שתאגד בתוכה רשת חברתית (טוויטר), תשלומים, בינה מלאכותית ועוד.

מושגים עיקריים
--------------

* **תיוג** – באמצעות כתיבת "@" לפני שם המשתמש ניתן להגיב לו באופן אשר יתריע בפניו על התגובה. המשתמש יוכל לראות שאזכרו אותו, אלא אם מדובר בחשבון פרטי אחריו הוא לא עוקב. ניתן להזכיר או לפנות לכל משתמש בטוויטר, אין הגבלות בתחום זה.
* **האשטאג** – באמצעות כתיבת "#" לפני מילה מסוימת ניתן לסמן ציוץ כחלק מנושא ספציפי. הנושא לאחר הסולמית צריך להיכתב במילה אחת, גם אם כולל הוא מספר מילים. לחיצה על מילת הנושא שנכתבה לאחר הסולמית, תוביל את המשתמש לחיפוש ציוצים הכוללים את הנושא הנבחר.
* **ציוץ מחדש** – שיתוף ציוץ של אדם אחר.
* **ציטוט ציוץ** - בנוסף הוסיפה טוויטר אפשרות לשתף ציוץ של אדם אחר עם הוספת תגובה אישית.
* **פיד** – העמוד הראשי של המשתמש, בו הוא יכול לצפות בכל העדכונים של המשתמשים אחריהם הוא עוקב.
* **לייק** – מתחת לכל ציוץ ניתנה האפשרות לסמן אותו בכוכב כציוץ מועדף. ניתן להשוות זאת לאופציית כפתור לייק בפייסבוק, אך על מנת לראות אילו ציוצים משתמש בחר כמועדפים, יש להיכנס לפרופיל שלו ולבחור בלשונית ה"אהובים". בנובמבר 2015 ביטלה טוויטר את האפשרות ובמקומו מוצג כפתור מעוצב בצורת לב שלחיצה עליו צובעת את האייקון בורוד ומתורגמת כ"לייק".
* **עבורך** - לאחרונה הפרידה טוויטר בין ציוצים של אנשים שהגולש עוקב אחריהם ובין ציוצים שהאלגוריתם של טוויטר מציע (בניהם יכולים להיות גם ציוצים של אנשים אחריהם הגולש עוקב). במסך 'עבורך' הגולש רואה ציוצים שהאלגוריתם של טוויטר מציג לו.
* **עוקב** - זה המסך בו הגולש רואה ציוצים רק של אנשים אחריהם הוא עוקב.

שימוש
-----

אופן השימוש בטוויטר הוא סובייקטיבי, וניתן להשתמש בו למטרות שונות. בין המשתמשים ישנם אנשים פרטיים וכן ידוענים אשר כותבים על חייהם ועל נושאי עניין, מומחים אשר כותבים אודות נושאים מקצועיים ומשתמשים עסקיים – חברות ומותגים אשר כותבים ומקשרים לתוכן מקצועי או שיווקי. טוויטר כמעט ולא חושף את המשתמש לתוכן לא רצוי - כל חשבון רלוונטי רק למי שמתעניין בו. המשתמש בוחר מה לראות ואחרי מי לעקוב, על פי נושאי העניין שלו. למעשה, טוויטר יצר מציאות בה כל אדם פרטי יכול להפוך לכתב חדשות בו ברגע. בעקבות כך, הממשק הוא פלטפורמת חדשות אינטרנטית המתעדכנת לעיתים במהירות רבה יותר מכל שאר כלי התקשורת.

להלן מספר שימושים בקנה מידה גדול אשר נעשו בעזרת ממשק הטוויטר:

* במהלך קמפיין הבחירות לנשיאות ארצות הברית בשנת 2008, שימש טוויטר ככלי תקשורת של המועמדים לנשיאות, ובעיקר על ידי ברק אובמה. ביום הבחירות גדל השימוש בטוויטר ב-43%.
* ביוני 2009, בזמן המהומות שאירעו לאחר הבחירות באיראן, שימש טוויטר כערוץ התקשורת העיקרי של המפגינים ביניהם ועם העולם החיצון מאחר שהממשל האיראני חסם את מרבית ערוצי התקשורת האחרים אך לא הצליח לחסום את טוויטר.
* באוקטובר 2009 סיכלו משתמשי טוויטר ובלוגרים בבריטניה ניסיון למנוע מאמצעי התקשורת לדווח על דיון בפרלמנט באמצעות צו איסור פרסום.
* בינואר 2011 השתמשו המפגינים בהפגנות במצרים ברשת טוויטר וברשת פייסבוק כדי לארגן את ההפגנות בצורה מתוכננת. על אף שנחסמו מספר פעמים ואף נחסם האינטרנט למשך זמן מוקצב מצאו הגולשים דרכים לעקוף את החסימות ולהיכנס לרשתות החברתיות.
* נשיא ארצות הברית לשעבר דונלד טראמפ השתמש בחשבון הטוויטר שלו כאמצעי התקשורת הכמעט בלעדי עם הבוחרים והאזרחים. הוא הצהיר לא פעם כי הוא מעדיף לתקשר עם בוחריו ישירות דרך טוויטר מאשר דרך "התקשורת המוטה" ("Biased media").
* ציוץ של אילון מאסק על כוונתו להפוך את טסלה לחברה פרטית עלה לו בקנס של 20 מיליון דולר וקנס דומה לחברה, בעקבות תביעה על הטעיית משקיעים שהגישה נגדו הוועדה לניירות ערך ולבורסות.

### "מהפכת טוויטר"

 ערך מורחב – **מהפכת טוויטר**  

המונח "מהפכת טוויטר" מתייחס למהפכות פוליטיות, בהן משמשות טכנולוגיות מידע חברתיות כלי מרכזי בידי מתנגדי השלטון.
השימוש ברשת טוויטר ככלי מרכזי לצורך הובלת מחאות ומהפכות פוליטיות, החל באירועים במולדובה באביב 2009 והתגבר אחר כך באירועים באיראן ובגל המהפכות השוטף את העולם הערבי החל מסוף שנת 2010. מונח זה מוזכר בקרבה למונחים דומים המשקפים השפעה מרכזית של טכנולוגיית המידע המודרנית על הובלת תהליכים פוליטיים וחברתיים: "מהפכת פייסבוק" ו"מהפכת יוטיוב".

בחינה מעמיקה יותר של האירועים והתופעות שהובילו ליצירת המונח "מהפכת טוויטר", מעלה כי חלקן של טכנולוגיות מידע חברתיות מודרניות בהובלת שינויים פוליטיים אינו כה גדול כפי שמצטייר בעיני צבור המשתמשים. אמנם, טכנולוגיות מידע חברתיות מודרניות מאפשרות התארגנות מהירה יותר של פעילים המתגייסים למען מטרה מוגדרת, אך היעדר העומק הארגוני וההיררכיה פוגמים ביכולת להוליך את מהלכי המחאה הראשוניים לכדי שינוי ארוך טווח.

טכנולוגיות מידע חברתיות מודרניות עשויות לשמש גם ככלי בידי השלטון למטרות דיכוי, איסוף מידע והפצת מידע כוזב, כפי שנעשה באיראן בשנת 2009 ובסוריה ב-2011.

Bootstrap
---------

מבית היוצר של טוויטר יצאה חבילה של כלים לפיתוח אתרי אינטרנט (צד-לקוח) בשם Bootstrap. חבילה זו כוללת כלים ותבניות המאפשרים לעצב בפשטות יחסית מודלים שונים לבניית אתרים, תוך שימוש בטכנולוגיות מתקדמות כגון HTML5 ו-CSS3.
כלל הפרויקט מבוסס קוד פתוח והוא הפרויקט הפופולרי ביותר באתר GitHub.

אמינות וחופש הביטוי
-------------------

כמו שאר הרשתות החברתיות בעשור השני של המאה ה-21, ספגה טוויטר ביקורת סביב בעיות שונות שהיו נפוצות באפליקציה, ביניהן רשתות-בוטים של חשבונות פיקטיביים שמשפיעים על השיח ברשת החברתית, או הפצה של פייק ניוז על גבי טוויטר. עם זאת, כאשר ביצעה פעולות שיועדו לצמצם הפצת חדשות כזב, ספגה החברה ביקורת על הצרת חופש הביטוי בעקבות צעדים שנקטה לחסימה של משתמשים מסוימים.

בשנת 2020 הוסיפה טוויטר תווית אזהרה לציוצים שזוהו כפייק-ניוז, והייתה יוצאת דופן בכך שהצהירה שתחיל תוויות אלו גם על הצהרות של פוליטיקאים. לאחר שסימנה בסיוע מכוני בדיקת עובדות בעיות שונות בציונים של נשיא ארצות הברית, דונלד טראמפ, הדבר גרר עימות מתוקשר בין הנשיא לחברה, ויצר גלים שהשפיעו גם על רשתות חברתיות אחרות. ב-9 בינואר 2021 הודיעה טוויטר בצעד מעורר מחלוקת שתחסום לצמיתות את חשבונו של טראמפ בעקבות אירועי ההסתערות על הקפיטול.

אף על פי שטענה שגיבשה אסטרטגיה להתמודד עם נושא האמינות לאחר שנת 2016, עם התקרבות תאריך הבחירות התקשתה טוויטר להציג קו החלטי. דוגמה לכך הייתה באוקטובר 2020 כאשר חסמה טוויטר ציוצים שקישרו לחשיפת הניו יורק פוסט שכללה פרסום אימיילים בטענה שהם של האנטר ביידן, בנו של מועמד המפלגה הדמוקרטית ג'ו ביידן, שכללו מיילים פרוצים שמוכיחים לכאורה למעורבותו בעסקי חברת בוריסמה האוקראינית, שהוכחשו על ידי האנטר ביידן. טוויטר נימקה שהציוצים מפרים את מדיניותה ששוללת הצגת מידע שנפרץ וחשיפת מידע פרטי, אולם לאחר שטוויטר ספגה האשמות רבות שינה מנכ"ל טוויטר את החלטת החברה ואיפשר את הקישורים וציין בדיעבד, כי לדעתו הטיפול המחמיר מדי והלא-מנומק של טוויטר בנושא היה "בלתי מקובל".

במקרים אחרים דיווחה טוויטר על איתור והסרה של רשתות בוטים מן הרשת.

בשל אופי האלגוריתם שטוויטר ודומותיה מפעילות, המיועד להגברת השימוש והארכת זמן השהייה בפלטפורמה, עשויים להיווצר "חדרי תהודה" (Echo Chambers), שבהם אנשים מתכנסים בהתאם לעמדות שלהם, וכך מתחזקות ומקצינות את אותן עמדות. למשל, מחקר שבחן משתמשי טוויטר בעלי עניין פוליטי הראה שהם נחשפים באופן לא פרופורציונלי למידע דומה לזה שלהם, ושמידע כזה מגיע ל"פיד" שלהם מהר יותר.

במחקר משנת 2022, בדקו החוקרים קרסטן מולר, קרלו שוורץ ורפאל ג'ימנז־דורן את ההשפעה של חוק גרמני שחוקק ב־2017, נגד ההתפשטות של מסרים רעילים ברשתות חברתיות. החוק, שזכה לכינוי NetzDG, הגדיר באופן פורמלי שהחוקים הקיימים בנושאים של ליבוי שנאה ועידוד אלימות ופשע, הקיימים בעולם הפיזי מזה זמן רב, יופעלו ויאכפו גם במרחבים הווירטואליים – לרבות הטלת קנסות על הרשתות החברתיות, בהיקף של עד 50 מיליון יורו, בכל מקרה שבו יוכח כי הן כשלו בהסרת תכנים כאלה. בעקבות החוק, התכנים הרעילים ברשתות הללו אכן פחתו בשיעור של כ־8% לאחר קבלת החוק. החוק סייע אף להקטין את שיעור פשעי השנאה.

הבעלים אילון מאסק תמך בהגברת 'חופש הביטוי: "אני מאמין בפוטנציאל של טוויטר להיות פלטפורמה לחופש ביטוי ברחבי העולם, ואני מאמין שחופש ביטוי הוא חיוני לדמוקרטיה מתפקדת", הסביר מאסק במכתבו לדירקטוריון טוויטר. לאחר שרכש את החברה, ספג ביקורת כי שיתף (ומחק) קישור לידיעה עם מידע לא מבוסס על נסיבות תקיפתו של פול פלוסי, בעלה של יו"ר בית הנבחרים ננסי פלוסי. מאסק הבטיח כי יפעל למנוע מטוויטר להידרדר למחוזות גיהינומיים של "הכל מותר". באותם ימים הכריז על הקמה של מועצת פיקוח תוכן לטוויטר, אשר לימים הוטמעה ברשת החברתית כפיצ'ר בשם "הערות מהקהילה" (המבוסס על כלי אחר שהשיקה החברה באופן ניסיוני בשנת 2021).

בדצמבר 2022, טוויטר השעתה לשבוע מספר חשבונות של עיתונאים המסקרים את אילון מאסק ואת סיפור רכישת טוויטר. בין העיתונאים שחשבונם הושעה: כתב ה-CNN, הוושינגטון פוסט, הניו יורק טיימס, Mashable, The Intercept ועוד. מאסק עצמו צייץ בטוויטר בתגובות וענה כי ההשעיה נובעת מהחוק החדש של טוויטר אשר מונע מעקב בזמן אמת אחר משתמשים. העיתונאים שהושעו סיקרו את חסימתו של חשבון בשם ElonJet אשר צייץ את מיקומו של המטוס הפרטי של אילון מאסק. חלק מהעיתונאים צייצו על אודות החשבון, וחלק על כך שעכשיו כשהחשבון הושעה מטוויטר, ישנו אתר שמדווח את אותם דיווחי מקום מדויקים של המטוס. בנוסף, השעה את החשבון של הרשת החברתית המתחרה מסטודון שהזמינה את משתמשי טוויטר לעקוב אחרי @ElonJet אצלה.

### אנטישמיות

בחודש מאי 2018 פורסם דו"ח של הליגה נגד השמצה לפיו נרשמים מיליוני ציוצים אנטישמיים בכל שנה, וכי טוויטר לא פועלת למנוע זאת.
ביולי 2020 התנתקו ידוענים ברחבי העולם מטוויטר לפרק זמן קצוב לאחר שהראפר הבריטי "ויילי" התבטא בצורה אנטישמית ללא שום פעולה מצד טוויטר.

ביולי 2020 נערך בוועדת העלייה והקליטה של הכנסת שימוע לנציגיהן של הרשתות החברתיות טוויטר, פייסבוק וגוגל, בגין העלייה בגילויי האנטישמיות ברשתות הללו, לצד ההתעלמות והאדישות שמפגינות הנהלותיהן. התקבלה החלטה כי יוקם צוות שיקבע קווים מנחים להסרת תכנים אנטישמיים בצורה אחידה ומהירה.

בנובמבר 2023, אחרי פרוץ מלחמת חרבות ברזל ובעקבות נטישת מפרסמים, צייץ מאסק כי ייחסמו חשבונות טוויטר שישתמשו בביטויים "דה-קולוניזציה" או "מהנהר עד לים", ואמר שביטויים אלו מרמזים בהכרח על רצח עם.

מאז רכישת טוויטר בידי אילון מאסק, התרבו באופן משמעותי התכנים האנטישמיים ברשת, בין היתר באמצעות חשבונותיהם של אנשים שנחסמו ברשתות חברתיות אחרות דוגמת ג'קסון הינקל.

ראו גם
------

* תאגיד אקס
* אילון מאסק
* כלכלת תשומת הלב

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **טוויטר** |
| ויקיחדשות דיווחים בוויקיחדשות: **טוויטר** |
| ויקישיתוף תמונות ומדיה בוויקישיתוף: **טוויטר** |

* אתר האינטרנט הרשמי של טוויטר (בשפות מרובות)
* טוויטר, ברשת החברתית פייסבוק
* טוויטר, ברשת החברתית אקס (טוויטר)
* טוויטר, ברשת החברתית אינסטגרם
* טוויטר, ברשת החברתית טיקטוק
* טוויטר, סרטונים בערוץ היוטיוב
* טוויטר, הבלוג הרשמי
* טוויטר, באתר פינטרסט
* טוויטר, באתר אנציקלופדיה בריטניקה (באנגלית)
* מידע עסקי על חברת טוויטר באתרים Yahoo! Finance • MarketWatch • CNN Money • Bloomberg Business (באנגלית)
* טוויטר, בגוגל פיננסים

אחר
* אדר שלו, טוויטר או טוקר, למה זה טוב?, באתר nana10‏, 2 במאי 2007
* מעיין כהן, נתן ליפסון, טוויטר מושך את המפרסמים והמפורסמים, באתר הארץ, 22 בפברואר 2009
* סיני גז, חיים ומוות ביד הטוויטר, באתר nrg‏, 3 ביולי 2010
* עמית לב, טוויטר, מילון הציוצים המלא, Geektime,‏ 25 בינואר 2012
* אתר למנויים בלבד אשר שכטר, לציפור הכחולה של טוויטר יש פצע בכנף, באתר TheMarker‏, 8 בנובמבר 2013
* אוסטין קאר והארי מק'קרארן, פאסט קומפני, ‏כך כשלה טוויטר במלחמה נגד פייק ניוז, גזענות וטרולים, באתר גלובס, 4 במאי 2018
* זו ציפור? לא, זה טרול, באתר כלכליסט, 19 בדצמבר 2019
* אתר למנויים בלבד קורט וגנר, בלומברג ביזנסוויק, האם טוויטר תצליח לגרום לנו להיות נחמדים?, באתר TheMarker‏, 25 בנובמבר 2021
* אתר למנויים בלבד רפאלה גויכמן, כל מה שרציתם לדעת על טוויטר, ולא היה לכם איפה לצייץ, באתר TheMarker‏, 20 בדצמבר 2022

הערות שוליים
------------

1. ↑  חדשות חוץ, עידן חדש: מאסק השלים רכישת טוויטר ב-44 מיליארד דולר, "בכירים פוטרו", באתר כלכליסט, 28 באוקטובר 2022
2. ↑  James Clayton, "Elon Musk BBC interview: Twitter boss on layoffs, misinfo and sleeping in the office, BBC News, April 12, 2023
3. ↑  הושלמה רכישת טוויטר: מאסק צפוי להיות המנכ"ל, שורת בכירים פוטרו, באתר גלובס, 28 באוקטובר 2022
4. ↑  אתר למנויים בלבד בלומברג וסוכנויות הידיעות, טוויטר כבר לא קיימת כחברה": הוטמעה בתאגיד אקס של מאסק, באתר TheMarker‏, 12 באפריל 2023
5. 1 2  אושרי אלקסלסי, רשמית: טוויטר הופכת ל-X, באתר גיקטיים, ‏2023-07-24
6. 1 2  אברהם קורנפלד], כשטוויטר הופכת ל־X – מאסק שולח את הציפור הביתה, מגזין אאא, 26 ביולי 2023
7. ↑  פועל רק בארצות הברית, קנדה, הודו, ניו זילנד, האי מאן ואנגליה
8. ↑  James Williams, chapter 2, **Stand out of our Light : Freedom and Resistance in the Attention Economy**, Cambridge University Press, 2018
9. ↑  אתר החברה
10. ↑  140 זה לא מספיק: טוויטר מכפילה את מספר התווים ל-280, באתר כלכליסט, 27 בספטמבר 2017
11. ↑  אתר למנויים בלבד טוויטר משנה כיוון: תאפשר למכור תוכן למנויים בתשלום, באתר TheMarker‏, 26 בפברואר 2021
12. ↑  Hayes, Dade (November 29, 2021). Twitter CEO Jack Dorsey Stepping Down, Handing Reins To CTO Parag Agrawal – Update. Deadline Hollywood. Retrieved Nove,ber 29, 2021
13. ↑  רועי גולדנברג, ‏טוויטר גייסה 1.82 מיליארד דולר לפי 14.2 מיליארד ד', באתר גלובס, 7 בנובמבר 2013
14. ↑  ינון בן שושן‏, רשמית: אילון מאסק רוכש את טוויטר ב-44 מיליארד דולר, באתר וואלה!‏, 25 באפריל 2022
15. ↑  "Elon Musk strikes deal to buy Twitter for $44bn". *BBC News* (באנגלית בריטית). 2022-04-26. נבדק ב-2022-05-03.
16. ↑  מאסק ביטל את העסקה לרכישת 'טוויטר', באתר כיכר השבת, ‏2022-07-10
17. ↑  טירוף בוול-סטריט: פייסבוק מתרסקת ואילון מאסק קונה את טוויטר, באתר וואלה!‏, 27 באוקטובר 2022
18. ↑  אושרי אלקסלסי, רשמית: טוויטר שייכת לאילון מאסק; פיטר מייד את כל ההנהלה, באתר גיקטיים, ‏2022-10-28
19. ↑  דסק כלכלה, ‏אילון מאסק פירק את דירקטוריון טוויטר, באתר ‏מאקו‏, 1 בנובמבר 2022
20. 1 2  ניב ליליאן‏, מצאנו את הבוס ישן על הרצפה: מה מאסק עושה לטוויטר?, באתר וואלה!‏, 4 בנובמבר 2022
21. ↑  N12 - כאוס בטוויטר: מאות עובדים התפטרו במחאה על הקשחת תנאי... באתר N12, ‏2022-11-18
22. ↑  Twitter Manager: Daily Revenue Has Dropped 40%, 500 Top Advertisers Have Left, The Information, ‏Jan. 17, 2023
23. ↑  עידן בן טובים, ‏מנהל בטוויטר מודה: 500 המפרסמים הגדולים ביותר נטשו. איבדנו 40% מההכנסות, באתר Geektime‏, 18 בינואר 2023
24. ↑  שירות גלובס, ‏מייסד טוויטר, ביז סטון: "לא יהיו אצלנו פרסומות", באתר גלובס, 19 במאי 2009
25. ↑  Charles Arthur, Twitter unveils 'promoted tweets' ad plan, The Guardian, April 13, 2010
26. ↑  Jay Peters, Twitter is trying out ads in the perfect new place: right in the replies, The Verge, ‏14 באוקטובר 2021 (באנגלית)
27. ↑  Sara Beykpour and Smita Gupta, Introducing Twitter Blue - Twitter’s first-ever subscription offering, Twitter Official Blog, June 2 2021
28. ↑  Jagmeet Singh and Ingrid Lunden, Twitter Blue relaunched has made just $11M on mobile in its first 3 months, TechCrunch, March 24, 2023
29. ↑  Geoffrey A. Fowler, We got Twitter ‘verified’ in minutes posing as a comedian and a senator, The Washington Post, November 11, 2022
30. ↑  Kyle Barr, How Much Did Twitter's Verification Chaos Cost Insulin Maker Eli Lilly and Twitter Itself?, Gizmodo, November 14, 2022
31. ↑  Jess Weatherbed, Elon Musk says Twitter will begin manually authenticating Blue, Grey, and Gold accounts as soon as next week, The Verge, November 25, 2022
32. ↑  AFP, ‏מאסק שוקל לגבות תשלום חודשי מכל משתמשי טוויטר (X), בעיתון מקור ראשון, 19 בספטמבר 2023
33. ↑  Freeman, Eric (באוגוסט 2011). "Twitter's Logo Is Named After Larry Bird". Sports. ארכיון מ-19 באוקטובר 2017. נבדק ב-1 במרץ 2012. `{{cite news}}`:  (עזרה)
34. ↑  Whitney, Daisy (2008-11-05). "CNN, MSNBC Web Sites Most Popular on Election Day". *TV Week*. Crain Communications. אורכב מ-המקור ב-2008-11-09. נבדק ב-2008-11-06.
35. ↑  נמרוד הלפרן, מגנים על חופש הציוץ, באתר TheMarker‏, 19 באוקטובר 2009
36. ↑  מאסק ו-SEC בפשרה: יפרוש מתפקיד יו"ר טסלה וישלם קנס, באתר גלובס, 30 בספטמבר 2018
37. ↑  'Twitter Revolution': Fearing Uprising, Russia Backs Moldova's Communists, דר שפיגל, 10 באפריל 2009
38. ↑  מרדכי קידר, המזרח התיכון הלא וירטואלי, מראה - מגזין בענייני מדינה, חברה ותרבות
39. ↑  ד"ר יעקב הכט "מהפכת הטוויטר" כמיתוס פוליטי, איגוד האינטרנט הישראלי
40. ↑  Twitter, Facebook, and social activism : The New Yorker
41. ↑  ד"ר טל פבל, בשאר יושב על הגדר של הרשת, באתר ynet, 22 ביוני 2011
42. ↑  מייק דהאן, אינטרפאדה מצרית? אל תהיו בטוחים, באתר הארץ, 6 בפברואר 2011
43. ↑  עומר כביר, פייסבוק מאפשרת לגוף חיצוני להסיר תכנים, אבל מה הוא לא יוכל לעשות?, באתר כלכליסט, 12 במאי 2020
44. ↑  מייקי לוי‏, סערת דונלד טראמפ והרשתות החברתיות: סנאפצ'אט תפסיק לקדם תכנים של טראמפ, באתר וואלה!‏, 3 ביוני 2020
45. ↑  אורי ברקוביץ', ‏עובדי פייסבוק נגד צוקרברג: דורשים לחסום את הפרופיל של טראמפ, באתר גלובס, 1 ביוני 2020
46. ↑  קרן בצלאל, ‏טוויטר השעתה את חשבונו של טראמפ לצמיתות, באתר ‏מאקו‏, 9 בינואר 2021
47. ↑  "זה יהיה מדהים". מאסק חשף דיונים בטוויטר על צנזור תחקיר הבן של ביידן, באתר ynet, 3 בדצמבר 2022
48. ↑  Twitter Backs Down After Squelching New York Post’s Hunter Biden Story, intelligencer
49. ↑  Zack Budryk, Twitter CEO calls blocking New York Post article without explanation 'unacceptable', TheHill, ‏2020-10-14 (באנגלית)
50. ↑  Glenn Greenwald, Facebook and Twitter Cross a Line Far More Dangerous Than What They Censor, The Intercept, ‏2020-10-15 (באנגלית)
51. ↑  Sohrab Ahmari, If ‘unreliable’ is the issue, why did social media never block anti-Trump stories?, New York Post, ‏2020-10-15 (באנגלית)
52. ↑  Twitter CEO calls blocking New York Post article without explanation 'unacceptable', The Hill
53. ↑  In Reversal, Twitter Is No Longer Blocking New York Post Article, ניו יורק טיימס
54. ↑  אריק בנדר, ‏נחשפה רשת בוטים התומכים ברה"מ; כחול לבן: "הוא מנסה לגנוב את הבחירות", באתר מעריב אונליין, 1 באפריל 2019
55. ↑  אתר למנויים בלבד איתן אבריאל, טוויטר כנראה לא תמות, אבל היא עלולה להרוג אותנו, באתר TheMarker‏, 5 בדצמבר 2022
56. ↑  מאיה כהן, מאסק ישנה את טוויטר או טוויטר את מאסק?, באתר כלכליסט, 27 באפריל 2022
57. ↑  מי מפיץ פייק ניוז בטוויטר? אילון מאסק כמובן, באתר ynet, 31 באוקטובר 2022
58. ↑  אתר למנויים בלבד דפנה מאור, מי הרוויחו בענק ומה יקרה לחשבון של טראמפ? מה שצריך לדעת על עסקת טוויטר, באתר TheMarker‏, 31 באוקטובר 2022
59. ↑  שי רינגל, ‏בכירה באיחוד האירופי על השעיית העיתונאים מטוויטר: "יש קו אדום", באתר ‏מאקו‏, 16 בדצמבר 2022
60. ↑  יובל מן, טוויטר חסמה עיתונאים. האו"ם: תקדים מסוכן, באתר ynet, 16 בדצמבר 2022
61. ↑  מיליוני ציוצים אנטישמיים בשנה - חדשות בעולם, באתר ערוץ 7 חדשות, פוליטיקה, תרבות, יהדות ועוד
62. ↑  צביקה קליין, בתגובה לראפר הגזעני: שביתת טוויטר ל-48 שעות, באתר www.makorrishon.co.il, ‏27/7/2020
63. ↑  ועדת העלייה, הקליטה והתפוצות, אנטישמיות ברשתות החברתיות, באתר m.knesset.gov.il, ‏29/07/2020
64. ↑  ועדת העלייה, הקליטה והתפוצות, ועדת העלייה, הקליטה והתפוצות - 29.07.20 - אנטישמיות ברשתות החברתיות, באתר www.knesset.tv, ‏29/07/2020
65. ↑  אוריאל בארי, ‏ישראל נגד טוויטר: "מוסר כפול לגבי האנטישמיות", באתר "סרוגים", 30 ביולי 2020
66. ↑  יניב הלפרין, הממשלה והרשתות החברתיות יקימו צוות למאבק באנטישמיות, באתר אנשים ומחשבים, ‏2020-08-03
67. ↑  דב גיל-הר, המפרסמים נוטשים ו-X משנה מדיניות כלפי "מהים עד הנהר", באתר כאן – תאגיד השידור הישראלי, 18 בנובמבר 2023
68. ↑  ג'קסון הינקל מפיץ פייק ניוס

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007597387305171
* BIBSYS: 12018953
* GND: 7660487-1
* LCCN: n2009031956
* LNB: 000161958
* NKC: ph634665
* VIAF: 176777970
* WorldCat (עם VIAF): 176777970

 |